Man in hof ná transitorooftog op N12(Foto: TAC-Pulse ERS Pty Ltd, Facebook) ’n Man het Maandag in die landdroshof in Wolmaransstad in Noordwes verskyn nadat ŉ Fidelity-geldwa verlede Donderdag naby Wolmaransstad beroof is. Volgens kapt. Tlangelani Rikhotso, woordvoerder van die Valke, is Khumo Maleshane (29) ure ná die rooftog in Potchefstroom in hegtenis geneem en meer as R60 000 se kontant is in sy besit gevind. Die rooftog het omstreeks 07:00 op die N12 tussen Wolmaransstad en Klerksdorp afgespeel. “ŉ Groep verdagtes het in vier voertuie teen die geldwa gebots om dit tot stilstand te dwing. Die geldwa was van Klerksdorp na Wolmaransstad onderweg,” sê Rikhotso. (Foto: TAC-Pulse ERS Pty Ltd, Facebook) “Die verdagtes het daarna ŉ plofstoftoestel gebruik om die geldwa op te blaas en het met ’n onbekende bedrag geld en twee vuurwapens – wat aan die veiligheidsbeamptes behoort het – gevlug.” Die polisie het ná die voorval ŉ soektog na die verdagtes van stapel gestuur en Maleshane is omstreeks 15:00 in Potchefstroom in hegtenis geneem. Hy is in ’n voertuig gevind wat pas by die beskrywing van een van die voertuie wat op die misdaadtoneel was. Die polisie het op die voertuig en die R60 000 se kontant beslag gelê. TAC-Pulse ERS Pty Ltd-ambulansdiens was op die toneel en het vier Fidelity-veiligheidswagte behandel wat tydens die transitorooftog beseer is. Hulle is per ambulans na hospitale in Wolmaransstad en Klerksdorp geneem vir verdere mediese behandeling. Maleshane staan tereg op aanklagte van roof met verswarende omstandighede, poging tot moord, kwaadwillige beskadiging van eiendom en oortreding van die Plofstofwet. Die saak is tot Vrydag uitgestel vir verdere ondersoek en Maleshane sal tot dan in aanhouding bly. “Nóg inhegtenisnemings kan verwag word.”